Nanchi Mukeba Kuyuka Bukine Nyi?
BUKINE bwa ka? Bwa pa mambo a mikumbu ya mepuzho amo anema bingi bantu o bepuzha javula. Apo kampe mwakilangulukapo kala pa mepuzho amo nabiji ano:
- Nanchi Lesa kine wituta muchima nyi?
- Nanchi makondo ne buyanji bikapwa nyi?
- Nanchi tutwajijila kwikala bomi umvwe twafwa nyi?
- Luketekelo ka lo tuji nalo pa mambo a bafu?
- Nakonsha kulomba byepi pa kuba’mba Yehoba omvwe milombelo yami?
- Nakonsha kutana byepi lusekelo mu bwikalo?
Kwepi ko mwakonsha kutana mikumbu ya ano mepuzho? Umvwe mwashikisha bantu, bakonsha kwimubula mikumbu yapusana pusana. Nangwatu umvwe mwashikisha aba baya ku machechi nangwa bantangi ba bupopweshi, napotu mikumbu yo bakemubula kechi ikomvwanyika ne. Mikumbu imo yakonsha kumvwanyi nobe ya kine pa kakimye kacheche, bino itanyiwa kwikala ya bubela pa kupitapo kimye.
Pano bino, kujitu buku umo uji na mikumbu yaketekelwa. Uno ke buku wa bukine. Yesu Kilishitu waambile kwi Lesa amba: “Mambo enu bo bukine.” (Yoano 17:17) Lelo jino tubayuke kuba’mba ano Mambo ke Baibolo Wazhila. Pa mapeja alondelapo, paji mikumbu imo icheche yaumvwanyika ya mu Baibolo yakumbula mepuzho aji peulu po.
Nanchi Lesa Kine Wituta Muchima Nyi?
ENE MAMBO BANTU O BEPWIZHA BUNO BWIPUZHO: Tubena kwikala mu ntanda muji bantu bakanama ne ba nshiji. Mabupopweshi avula afunjisha’mba ke kyaswa muchima wa Lesa kuba’mba bantu bayandenga.
BAIBOLO BYO AFUNJISHA: Lesa kechi ye ulengela bintu byatama kubiwa ne. Yoba 34:10 waamba’mba, “Lesa kechi uba bubi nangwa pachechetu ne, aye Wa bulume bonse kechi uba byatama nangwa pachechetu ne.” Lesa ukeba’mba bantu bekalenga bulongo. O ene mambo Yesu o etufunjishe kulomba’mba: “Tata wetu wa mwiulu,…Bufumu bwenu bufike. Kyaswa muchima wenu kyubiwe pano panshi, byonka byo kyubiwa mwiulu.” (Mateo 6:9, 10) Lesa wituta bingi muchima kya kuba waubapo ne kintu kimo kikatampe bingi kya kufikizha nkebelo yanji.—Yoano 3:16.
Monai ne Ntendekelo 1:26-28; Yakoba 1:13; ne 1 Petelo 5:6, 7.
Nanchi Makondo ne Buyanji Bikapwa Nyi?
ENE MAMBO BANTU O BEPWIZHA BUNO BWIPUZHO: Bantu bakukankalwa kubala bena kufwa bingi ku makondo. Atweba bonse tubena kuyanda bingi.
BAIBOLO BYO AFUNJISHA: Lesa walaya kimye kyo akekajika mutende panopantanda ponse. Umvwe Lesa akatatule kulama ntanda, bantu “kechi bakafundanga bya kulwa nkondo jibiji ne.” “Bakabundanga mapoko abo ne kwialula ke bya kujimako.” (Isaya 2:4) Lesa ukafumyapo shinji yonse ne buyanji. Baibolo walaya’mba: “[Lesa] ukashimuna mipolo yonse ku meso abo; ne lufu kechi lukekalako jibiji ne; nangwa mabingo, nangwa kujila, nangwa misongo, kechi bikekalako jibiji ne: bintu bitanshi [kubikapotu ne nshiji ne buyanji bujiko lelo jino] byapichijila.”—Lumwekesho 21:3, 4.
Monai ne Salamo 37:10, 11; 46:9; ne Mika 4:1-4.
Nanchi Tutwajijila Kwikala Bomi Umvwe Twafwa Nyi?
ENE MAMBO BANTU O BEPWIZHA BUNO BWIPUZHO: Mabupopweshi avula mwaya ntanda afunjisha’mba umvwe muntu wafwa, mupashi wa mukachi kanji kechi ufwa ne. Bamo nabo baitabila’mba bafu bakonsha kukatazha bomi kabiji ne kuba’mba Lesa ukabisha babi kupichila mu kwibela mu mujilo wa helo sabapyatu kikupu.
BAIBOLO BYO AFUNJISHA: Bantu umvwe bafwa, kechi bekalako jibiji ne. Musapwishi 9:5 waamba’mba, “Bafu kafwako kyo bayuka ne.” Byo kiji kuba’mba bafu kechi bakonsha kuyuka nangwa kumvwa kintu ne, kechi bakonsha kukatazha bomi—nangwa kwibakwasha ne.—Salamo 146:3, 4.
Monai ne Ntendekelo 3:19; ne Musapwishi 9:6, 10.
Luketekelo ka lo tuji nalo pa mambo a bafu?
ENE MAMBO BANTU O BEPWIZHA BUNO BWIPUZHO: Tukeba kwikala bomi kabiji ne kwikala bwikalo bwa lusekelo na balunda netu. Tutonga bingi kukamonanana jibiji na batemwe betu ˜ bafwa.
BAIBOLO BYO AFUNJISHA: Bantu bavula bafwa bakasangulwa. Yesu walayile’mba, aba “baji mu bilende…bakafumamo.” (Yoano 5:28, 29) Kwesakana na nkebelo ine ya mwine Lesa, aba bakasangulwa bakekala na jishuko ja kwikala mu paladisa panopantanda. (Isaya 65:21-25) Uno mulaye wa kulutwe wavwangamo ne butuntulu bwa mubiji bwawama kabiji ne bumi bwa myaka ku bantu balukokelo. Baibolo waamba’mba: “Baoloka bakaswana ntanda, ne kwikalamo myaka ne myaka.”—Salamo 37:29.
Monai ne Yoba 14:14, 15; Luka 7:11-17; ne Byubilo 24:15.
Nakonsha Kulomba Byepi pa Kuba’mba Yehoba Omvwe Milombelo Yami?
ENE MAMBO BANTU O BEPWIZHA BUNO BWIPUZHO: Bantu ba mu mabupopweshi onse balomba milombelo. Pano bino, bantu bavula balanguluka’mba milombelo yabo kechi ikumbulwa ne.
BAIBOLO BYO AFUNJISHA: Yesu witufunjishe’mba kechi twafwainwa kubwezha bwezhangapotu byambo bimo mu milombelo yetu ne. Waambile’mba pa kulomba, “ke kulomba kilombelombe” ne. (Mateo 6:7) Umvwe tukeba Lesa kumvwa milombelo yetu, twafwainwa kulomba kwesakana na jishinda jo akebelamo. Pa kuba’mba tube bino, twafwainwa kuyuka kyaswa muchima wa Lesa ne kulomba monka mokyaila. Yoano mutanshi 5:14 waamba’mba: “Umvwe twalomba kintu, nangwa ki ka, mwayila muchima [wa Lesa], aye witumvwa.”
Monai ne Salamo 65:2; Yoano 14:6, 14; ne 1 Yoano 3:22.
Nakonsha Kutana Byepi Lusekelo mu Bwikalo?
ENE MAMBO BANTU O BEPWIZHA BUNO BWIPUZHO: Bantu bavula balanguluka’mba mali, kuya nkuwa nangwa buuya byo bintu byakonsha kwibaletela lusekelo. Bino, nangwa kya kuba bakeba keba bino bintu kuba’mba bamwenemolusekelo—batana kuba’mba bapulwilamotu mabula.
BAIBOLO BYO AFUNJISHA: Yesu watongwele kintu kine kileta lusekelo byo aambile’mba: “Batokwa bonkaba bomvwa mambo a Lesa ne kwialama.” (Luka 11:28) Twakonsha kutana lusekelo lwa kine umvwe satukeba kupwisha nzala yetu ya ku mupashi ya kukeba kuyuka bukine bwa Lesa ne nkebelo yanji kwi atweba. Buno bukine butanwa mu Baibolo. Kuyuka buno bukine kwakonsha kwitukwasha kuyuka kine kintu kyanema ne kyabula kunema. Umvwe ketutangijilwe na bukine bwa mu Baibolo pa kukeba kuba bintu, kiketulengela kwikala bwikalo bwalumbuluka.
Monai ne Byambo bya Mana 3:5, 6, 13-18; ne 1 Timoti 6:9, 10.
Ino ke mikumbu ichechetu ya mu Baibolo yakumbula ano mepuzho atanu na bumo. Nanchi mukeba kuyukilapo ne ikwabo nyi? Umvwe nenuwa muji pa boba “bata muchima ku mupashi,” ko kuba’mba mukeba kuyukilapo ne ikwabo. Mwakonsha kulanguluka ne pa mepuzho akwabo nabiji ano a kuba’mba: ‘Umvwe Lesa waji wituta muchima, mambo ka o aswishisha bubi ne buyanji kuyilangakotu palutwe? Nakonsha kulengela byepi kisemi kyami kwikala kya lusekelo?’ Baibolo wapana mikumbu yaumvwanyika bingi ku ano mepuzho ne ku mepuzhotu akwabo avula.
Pano bino bantu bavula lelo jino kechi bakeba kutanga Baibolo ne. Bamumona’mba buku wabaya bingi kabiji washupa kukwatakanya bukiji. Nanchi mukeba bukwasho bwa kutana mikumbu mu Baibolo nyi? Bakamonyi ba kwa Yehoba bapana bingijisho bibiji byakonsha kwimukwasha kutana mikumbu.
Kitanshi, buku wa Nanchi Baibolo Kine Ufunjisha’mba Ka? wanembelwa kukwasha bantu bapayankana kutana mikumbu yaumvwanyika ku mepuzho anema. Kya bubiji, ke lufunjisho lwa Baibolo. Kamonyi wa kwa Yehoba wafikilamo bulongo kufunjisha Baibolo, wakonsha kwiyanga ku nzubo yenu nangwa ku mpuzha ikwabo ko mwanengezha kwisamba nenu Baibolo mu kakimyetu kacheche kwa kubula kwimulipilisha. Bantu bavula mwaya ntanda bamwenamo bingi mu luno lunengezho. Bavula bamba ne kwamba’mba: “Natana bukine!”
Kafwako kintu kikatampe kyanema kyo mukatana kyakila pa kino ne. Bukine bwa mu Baibolo bwitukasulula ku bingelekezha, bintu bivulañanya maana ne ku moyo wa kuzakama bintu. Bwitulengela kwikala na luketekelo, nkebelo ne lusekelo. Yesu waambile’mba: ‘Mukebuyuka bukine, ne abo bukine bukemukasulula ke baana ba bene.’—Yoano 8:32.
Fundai ne Bikwabo
Lombai Lufunjisho lwa Baibolo Lwatutu
Mambo ka a Kufunjila Baibolo?
Bantu bavula mwaya ntanda babena kutana mikumbu ya mu Baibolo. Nanchi nenuwa mubena kukeba kufunda nyi?
MEPUZHO A MU BAIBOLO A KUMBULWA
Nanchi Lusanguko lo lu Ka?
Kampe mwakonsha kukeba kuyuka bakasangulwa.
cjk_Latn bem_Latn cjk_Latn cjk_Latn cjk_Latn lus_Latn bem_Latn bem_Latn bem_Latn bem_Latn cjk_Latn bem_Latn bem_Latn lua_Latn cjk_Latn bem_Latn bem_Latn lua_Latn cjk_Latn bem_Latn bem_Latn bem_Latn lus_Latn bem_Latn bem_Latn bem_Latn bem_Latn bem_Latn bem_Latn cjk_Latn bem_Latn lug_Latn bem_Latn hau_Latn bem_Latn bem_Latn bem_Latn bem_Latn xho_Latn tum_Latn bem_Latn bem_Latn bem_Latn quy_Latn lua_Latn